Hirtshals Havn har indgået en intentionsaftale med det norske gasselskab Gasnor om opførelse af en såkaldt LNG-terminal, det vil sige en terminal med flydende naturgas. 

Krav om langt mindre forurening og lavere CO2-udledninger fra skibsfarten fra 2015 har sat skub i byggeriet af skibe, der sejler på LNG (flydende naturgas). En LNG-terminal vil gøre det muligt for rederiet Fjord Line og andre rederier i fremtiden at få tanket LNG ved anløb i havnen. Og Hirtshals Havn skal nu være vært ved en international konference og workshop omkring LNG (flydende naturgas). Konferencen er baseret på et EU-projekt, der hedder North European LNG Infrastruktur Project og omhandler resultaterne af en undersøgelse omkring mulighederne for etablering af et net af LNG-terminaler og anbefalingerne til disse.